3 โบรกฯฟันธงกำไร SPALI ไตรมาส 4 พุ่งนิวไฮ รับยอดโอนโตแกร่ง พ่วง P/E ต่ำ
3 โบรกฯฟันธงกำไร SPALI ไตรมาส 4 พุ่งนิวไฮ รับยอดโอนโตแกร่ง พ่วง P/E ต่ำ
28 ม.ค. 2562

“ข่าวหุ้นธุรกิจออนไลน์” ได้มีการสำรวจข้อมูลและบทวิเคราะห์หุ้น บริษัท ศุภาลัย จำกัด (มหาชน) หรือ SPALI หลังนักวิเคราะห์กำหนดคำแนะนำ “ซื้อ” โดยให้ราคาเป้าหมายสูงสุดที่ระดับ 24.60 บาทต่อหุ้น โดยคาดว่ากำไรในช่วงไตรมาส 4/61 มีแนวโน้มเติบโตไม่ต่ำกว่า 2 พันล้านบาท หรือโตขึ้นราว 24% ทำจุดสูงสุดใหม่ จากยอดโอนที่ปรับตัวเพิ่มขึ้น หลังเริ่มโอน 3 คอนมิเนียมใหม่
โดย นักวิเคราะห์ บล.ทิสโก้ ระบุในบทวิเคราะห์ แนะนำ “ซื้อ” SPALI ให้ราคาเป้าหมาย 24.60 บาทต่อหุ้น เนื่องจากมองว่าปีนี้กำไรจะกลับมาเติบโตได้ราว 23% มาอยู่ที่ 6.67 พันล้านบาท โดยมี Backlog สูงถึง 4.2 หมื่นล้านบาท ที่มารองรับรายได้ และยังมีการรับรู้โครงการสุขุมวิท 39 ที่ให้มาร์จิ้นที่ดีด้วย นอกจากนี้ SPALI ก็ยังให้ปันผลที่สูงปีละประมาณ 5-6% ส่วนผลการดำเนินงานในไตรมาส 4/61 ของ SPALI คาดว่าจะมีกำไรสุทธิ 2.08 พันล้านบาท เพิ่มขึ้น 23% จากช่วงเดียวกันของปีก่อน และเพิ่มขึ้น 69% จากไตรมาสก่อน
ขณะเดียวกัน นักวิเคราะห์ บล.ฟินันเซีย ไซรัส ระบุในบทวิเคราะห์ แนะนำ “ซื้อ” หุ้น SPALI ให้ราคาเป้าหมาย 22.50 บาทต่อหุ้น โดยคาดกำไรปกติไตรมาส 4/61 แตะระดับ 2.1 พันล้านบาท ทำจุดสูงสุดใหม่ โตแกร่ง 70% เทียบจากไตรมาสก่อน และ 24% เทียบจากปีก่อน หนุนจากยอดโอนที่คาดเร่งขึ้นเป็น 9.1 พันล้านบาท (โต 56% เทียบจากไตรมาสก่อน และโต 21% เทียบจากปีก่อน) จากแนวราบที่ไปได้ดี และการเริ่มโอน 3 คอนโดใหม่
ส่วนปี 2562 บริษัทตั้งเป้าระมัดระวังขึ้น สะท้อนยอดขายที่คาดโตลดลงที่ 5% เทียบจากปีก่อนเป็น 3.3 หมื่นล้านบาท  เทียบกับการเปิดโครงการใหม่ 4 หมื่นล้านบาท (โต 54% เทียบจากปีก่อน) ซึ่งถือว่ายังสอดคล้องกับประมาณการกำไรปี 2019 ของเราที่ 5.9 พันล้านบาท (โต 12% เทียบจากปีก่อน) บน Backlog secured 49%
ทั้งนี้ยังเลือก SPALI เป็นหนึ่งใน Top Pick จากการเติบโตของกำไรปกติปี 2562 ที่เด่นกว่ากลุ่ม ขณะที่ประเมินผลกระทบจากมาตรการฑนาคารแห่งประเทศไทย (ธปท.) ในกรณีเลวร้าย สมมติให้ยอดโอนคอนโดลดลงจากเดิม 10% อ้างอิง Backlog รองรับ 80% กำไรปกติปี 2562 ยังโตได้ 7% เทียบจากปีก่อน สูงกว่ากลุ่มที่ 4%
นอกจากนี้ ยังมีพอร์ตกระจายทั้งแนวราบและคอนโด รวมถึงมี Backlog แข็งแกร่งที่ 4.2 หมื่นล้านบาท ทยอยรับรู้ถึงปี 2565 ทั้งนี้ คาดให้ผลตอบแทนปันผล 5-6% ต่อปี โดยครึ่งหลังปี 2561 คาดจ่าย 0.53 บาท คิดเป็น Yield 2.8%
ส่วน นักวิเคราะห์ บล.เมย์แบงก์ กิมเอ็ง (ประเทศไทย) ระบุในบทวิเคราะห์ แนะนำ “ซื้อ” หุ้น SPALI ให้ราคาเป้าหมายที่ 22.10 บาทต่อหุ้น ประเมินจะเป็นอีกหนึ่งบริษัทที่สามารถกระจายความเสี่ยงได้ดีจากจุดแข็งที่มีฐานลูกค้าในทุก Segment และทุก Sector และยอดขายคาดว่ายังสามารถเติบโตได้
โดยคาดว่าช่วงที่เป็นไฮไลท์คือไตรมาส 2/62 ที่คาดว่าจะมีการเปิดโครงการขนาดใหญ่คือคอนโดมิเนียม Icon สาทร จำนวนประมาณ 800 ยูนิต และมูลค่ามากกว่า 1 หมื่นล้านบาท ซึ่งหากได้รับตอบรับดีจะเป็นแรงหนุนในปีนี้ ขณะที่ผลกระทบของ LTV มีจำกัด รวมทั้งสถานะการเงินที่แกร่งคาดจะเป็นจุดเด่นในปีนี้
ทั้งนี้ คงประมาณการรายได้ปี 61 ของ SPALI ที่ 2.68 หมื่นล้านบาท เพิ่มขึ้น 7.3% จากปีก่อนหน้า และยังคงเป็น Record High และคาดกำไรสุทธิเท่ากับ 5.47 พันล้านบาท ลดลง 5.8% จากปีก่อน นอกจากนี้คาดกำไรสุทธิของไตรมาส 4/61 จะเด่นสุดของปีที่ 2.14 พันล้านบาท เพิ่มขึ้น 25.8% จากงวดปีก่อน และ 73% จากไตรมาสก่อน ณ สิ้นปี 61 SPALI มี Backlog ในมือที่ 4.25 หมื่นล้านบาท โดยมีกำหนดบันทึกรายได้ในปีนี้ที่ 1.34 หมื่นล้านบาท ส่วนที่เหลือทยอยบันทึกถึงปี 65
สำหรับปี 62 ประมาณรายได้ 2.83 หมื่นล้านบาท เพิ่มขึ้น 5.3% จากปีก่อน และกำไรสุทธิ อยู่ที่ 6.2 พันล้านบาท เพิ่มขึ้น 13.2% จากปีก่อน
ขณะที่ จากการตรวจสอบข้อมูล P/E ล่าสุด ณ วันที่ 25 ม.ค.2562 พบว่า SPALI มี P/E อยู่ที่ระดับ 8.39 เท่า ซึ่งต่ำกว่า P/E กลุ่มอสังหาริมทรัพย์ซึ่งอยู่ที่ 17.08 เท่า และต่ำกว่า SET ซึ่งอยู่ที่ 15.33 เท่า
ส่วน ราคาหุ้น SPALI ปิดตลาดวานนี้ (28 ม.ค.) อยู่ที่ 19.50 บาท ลบ 0.20 บาท หรือ 1.02% ด้วยมูลค่าซื้อขาย 84 ล้านบาท ยังคงมีอัพไซด์จากราคาเป้าหมายที่  24.60 บาท อยู่ 26%